ועדת החינוך, התרבות והספורט, כנסת 24, פרוטוקול מספר 180, 2022-06-27 09:00

שרן השכל: שלום לכולם.

שרן השכל: אני מבינה שראש רשות הצלילה מאומת קורונה.

שרן השכל: אנחנו שולחים לך, אדם, החלמה מהירה, בריאות וחזרה למוטב במהרה.

שרן השכל: מי רוצה להציג?

גלעד מלכא: אני אציג, ואם תהיה שאלה מקצועית אז אדם יענה.

שרן השכל: בסדר גמור.

שרן השכל: בבקשה.

גלעד מלכא: אז סעיף 5(א) לחוק הצלילה הספורטיבית מחיל חובת רישיון לפתיחת מרכז צלילה.

גלעד מלכא: תקנה 1א לתקנות הצלילה הספורטיבית (שירותי צלילה), אמורה לקבוע רשימת שירותי צלילה לעניין החוק ותו לא.

גלעד מלכא: תקנה 1ב יוצרת אי-בהירות הן בהתייחסותה ששירותים מסוימים יינתנו על-ידי מרכזים מסוג בתי ספר לצלילה.

גלעד מלכא: לכן, מבוקש לתקן את התקנות באופן של הוספת ברישא של תקנת משנה 1א, ואני אקריא: "אלה הם שירותי צלילה לעניין החוק אשר יסופקו בידי מרכזי צלילה שקיבלו רישיון לפי סעיף 5(א) לחוק בלבד, בכפוף להוראות לפי החוק ולהוראות הרשות המוסמכת.

גלעד מלכא: בתיקון תקנה 1 – בתקנות הצלילה הספורטיבית (שירותי צלילה), התש"ם-1980, בתקנה 1, תקנת משנה (ב) בטלה.

גלעד מלכא: "

תמי סלע: הרשות המוסמכת זו הגדרה שנמצאת בחוק עצמו – הרשות המוסמכת לצלילה ספורטיבית.

שרן השכל: בסדר, אתה יכול להמשיך.

גלעד מלכא: זהו, תיקון קטן.

שרן השכל: אוקי, יש לנו את המשולב.

שרן השכל: אז זה אומר שהכשרה לקראת הסמכה כצולל ספורטיבי, כלומר רישיון הצלילה עם הכוכבים נעשה אך ורק על-ידי בית ספר או על-ידי מרכז צלילה אחר שקיבל רישיון.

תמי סלע: בדרך כלל הם בתי ספר רובם אבל יש גם מרכזי צלילה שהם לא בתי ספר.

גלעד מלכא: אנחנו מדברים על מרכזי צלילה כהגדרתם בחוק.

תמי סלע: מרכזי צלילה שקיבלו רישיון וזה כולל רשימת שירותים.

תמי סלע: עד היום הייתה פרשנות רק שם, התקנות לא היו מנוסחות בצורה מספיק ברורה, שכול הרשימה פה אלה שירותי צלילה שיכול לתת אותם רק מרכז צלילה שקיבל רישיון.

שרן השכל: אז רק שאלה, אדם, אם אפשר להעלות אותו בזום או להשאיר לו את הזום פתוח כאילו הוא איתנו: בסעיף 4 – "צלילה ספורטיבית של מי שלא הוסמך להיות צולל ספורטיבי יחד עם מי שהוסמך להיות מדריך צלילה ספורטיבי שלא לשם קבלת תעודת צולל.

שרן השכל: " זאת אומרת שאם אין לי רישיון צלילה, אין לי כוכבים, ואני רוצה לצאת לצלילה באילת עם מישהו שכן מוסמך כמדריך צלילה, אז מה, מדריך הצלילה חייב לעשות את זה דרך מועדון?

שרן השכל: הוא לא יכול לעשות את זה באופן פרטי?

שרן השכל: אבא שרוצה לקחת את הבן שלו?

אדם קונסטנטיונווסקי: נכון, בדיוק.

אדם קונסטנטיונווסקי: בדיוק כמו שהסברת, שרן, פעילויות כמו צלילת ההיכרות, טיפול בציוד, דחיסה, לא יכולות להתבצע לא באופן פרטי ולא דרך בית של אנשים.

אדם קונסטנטיונווסקי: זה חייב להתבצע - -

שרן השכל: הדחיסה והשיפוץ וההשכרה של הכול – אני מבינה כי באמת צריכים ציוד תקין למניעת תאונות וזו סכנה של חיי אדם אבל נגיד מדריך צלילה מנוסה, לוחם שייטת לשעבר, רוצה לקחת את הילד שלו, יש לו את הציוד שהוא קנה, עכשיו הוא יהיה חייב לעבור דרך בית ספר?

שרן השכל: יש אפשרות להקל עליו?

אדם קונסטנטיונווסקי: לא.

אדם קונסטנטיונווסקי: זו דוגמה מצוינת מה שנתת – גם מדריך שכביכול הגיע מהשייטת והוא מדריך מאוד מנוסה לא צריך להשתמש בציוד שלו כי הציוד בארץ מפוקח ומבוקר, וברגע שכול אחד יתחיל לעשות עם הציוד שלו ללא בקרה, אנחנו צופים שהמוטיב של מה שנקרא סיכון מוגבר בצילה ייכנס פה לפעולה והסטטיסטיקה תפעל פה לרעתנו.

אדם קונסטנטיונווסקי: במשך 40 שנה הפעילות הזאת נערכה בתוך בתי הספר וזה לא רעיון טוב לתת לאנשים בחוף, לא משנה אם הם מנוסים מאוד, לעמוד בחוף ולקחת ילדים, גם אם זה הילדים שלהם, לצלילה מודרכת.

אדם קונסטנטיונווסקי: זה לא כזה טריוויאלי לקחת ילד בן שמונה או תשע למים ולעשות לו צלילת היכרות.

אדם קונסטנטיונווסקי: דרך אגב, השינוי פה הוא באמת סמנטי כי תמיד זה היה ככה וכול מקצועני הענף הבינו את זה אלא שבאמת בשנים האחרונות יש יותר אזרחים שמפתחים ורוכשים ידע אולי אפילו מהאינטרנט ולומדים לבצע פעולות, ואנחנו חושבים שצריך להבהיר שזו לא פעילות שניתן לבצע מהבית או בלי מרכז צלילה מאחוריך.

אדם קונסטנטיונווסקי: מרכז צלילה, יש לו עוד הרבה משמעויות.

אדם קונסטנטיונווסקי: דרך אגב, הוא יכול לבטח את עצמו לבד.

אדם קונסטנטיונווסקי: הביטוח בארץ הוא רק דרך מרכזי הצלילה, אלה הוראות החוק בתקנות.

סימון דוידסון: ותעודת מדריך צלילה זה תעודה בחוק הספורט?

סימון דוידסון: זו תעודה מסודרת?

אדם קונסטנטיונווסקי: לא, בגלל שיש את חוק הצלילה אז כול פעילות הצלילה לא נמצאת בחוק הספורט, חוק המאמנים כי יש לנו חקיקה משל עצמנו אבל המדינה גם מפקחת על המבחנים ונמצאת שם, בבתי הספר, בזמן ש - -

סימון דוידסון: ומי מעביר את הקורסים של מדריכי הצלילה?

אדם קונסטנטיונווסקי: המרכזים עצמם מעבירים אותם, אנחנו רק מפקחים.

אדם קונסטנטיונווסקי: הם שולחים לנו הודעה ואנחנו באים לפקח על המבחנים, יותר נכון על האתיקה של המבחנים.

סימון דוידסון: אתה יכול להסביר לנו על אסון הצלילה שהיה בסיני, אתה יודע איך זה קרה?

סימון דוידסון: האם זה קשור לזה שהיא צללה לבד, לא דרך מקום מסודר?

אדם קונסטנטיונווסקי: קודם כול, אנחנו לא יודעים הרבה כי זה קרה בסיני ולא בארץ אז זה לא נחקר לעומק.

אדם קונסטנטיונווסקי: הדבר הכי חשוב זה שהיא לא מתה בצלילה ספורטיבית, זאת אומרת לא בפעילות עם מכלים אלא בשנירקול.

שרן השכל: שנירקול?

אדם קונסטנטיונווסקי: כן.

אדם קונסטנטיונווסקי: אנחנו שומעים ומבינים שהיא הייתה חולת אפילפסיה ולכן היא בכלל לא הייתה צריכה להיות בעלת רישיון צלילה כי זה סעיף שפוסל צלילה לחלוטין אבל כמו שאמרתי, היא לא צללה בארץ אז אני לא יודע הרבה וגם המעט שגילינו, שההסמכה האחרונה שהיא עברה בצלילה הייתה ב-2019 וזה גם היה במצרים, בשארם.

אדם קונסטנטיונווסקי: בארץ זה לא היה עובר.

אדם קונסטנטיונווסקי: זה באמת ההבדל, שלמדריכים בחו"ל, יש להם מנעד יותר גדול של אפשרויות להחליט בעצמם דברים ופה בארץ, שהמדינה מפקחת, זה הדברים הרפואיים, הביקורת על הציוד, הם קצת יותר מבוקרים ומפוקחים ואנחנו רואים פחות תאונות צלילה בארץ.

סימון דוידסון: אבל זה לא המדינה מפקחת, זה אתם מפקחים, הרשות לצלילה ספורטיבית.

אדם קונסטנטיונווסקי: הרשות לצלילה היא חלק ממשרד הספורט.

תמי סלע: באופן השוואתי אתה אומר שיש בארץ פחות?

תמי סלע: בהשוואה לעולם?

אדם קונסטנטיונווסקי: אם אני לוקח את היחס של תאונות צלילה, בישראל באמת היחס הוא הנמוך ביותר בעולם פר - - - פר כמות הצלילות.

אדם קונסטנטיונווסקי: יש לנו בערך תאונה אחת ל-10,000 צוללים.

אדם קונסטנטיונווסקי: בסדר גודל כמו שלנו, דרך אגב, היו צריכים להיות לנו בישראל כול שנה מספר הרוגים – שלושה, ארבעה, אפילו חמישה.

אדם קונסטנטיונווסקי: יש לנו פחות מאחד במשך יותר מעשור או שניים, שרובם לא נהרגו בתאונות צלילה אלא אירועי לב, דום לב, שבץ מתחת למים שזה היה בגורל, זה לא משהו שקשור לרמה האישית או לציוד הצלילה.

שרן השכל: עוד שאלה למישהו?

תמי סלע: הוראות הרשות המוסמכת שמדובר עליהן פה מפורסמות אצלכם באתר?

תמי סלע: איפה הן מתפרסמות?

אדם קונסטנטיונווסקי: הן מתפרסמות באתר האינטרנט.

אדם קונסטנטיונווסקי: מדובר במקרה הזה על הוראות הרישוי.

אדם קונסטנטיונווסקי: יש לנו הוראות רישוי ואפשר להוריד אותן במסודר באינטרנט, והן מסבירות בדיוק מה נדרש מבן אדם, בעלים של מרכז צלילה, גם אם במקרה הוא לא מדריך, להבין מה השלבים.

אדם קונסטנטיונווסקי: סתם לדוגמה – במרכז צלילה שהוא בית ספר, אנחנו בודקים שיש כיתה מסודרת, ממוזגת, שיש מקלחות, שמסופקים לחניכים מים קרים לשתייה, שהמתקן נראה כמו שצריך.

אדם קונסטנטיונווסקי: שיש חדר דחיסה מפוקח.

אדם קונסטנטיונווסקי: במרכזי שירות אנחנו דואגים בעיקר לבטיחות הציבור מול העבודה בלחץ גבוה.

אדם קונסטנטיונווסקי: זה לא כל-כך מורכב לפתוח מרכז צלילה.

אדם קונסטנטיונווסקי: דרך אגב, בשמונה שנים האחרונות, בישראל יש גידול של 66% - התחלנו עם 37 מרכזים ויש לנו 56 מרכזים שנפתחו בשמונה השנים האחרונות.

אדם קונסטנטיונווסקי: יש דרישה לפעילות והתברכנו.

שרן השכל: בעיקרון יש - - - למועדונים ולמרכזים.

שרן השכל: הם יאבדו את הרישיון אם הם לא עושים את זה כמו שצריך.

שרן השכל: יש המון מועדונים, הצלילה בישראל מאוד-מאוד פופולארית.

שרן השכל: יש גם לא מעט תיירות – אילת זה מקום מדהים.

אדם קונסטנטיונווסקי: באילת יש חצי מיליון צלילות בשנה.

שרן השכל: זה מטורף.

אדם קונסטנטיונווסקי: זה שטח מאוד קטן, עבודה מאוד אינטנסיבית - -

שרן השכל: הבנתי שאפילו התחילו צלילות בים המלח...

אדם קונסטנטיונווסקי: יש אפשרות כזאת לעשות צלילת היכרות בים המלח.

שרן השכל: תודה רבה לך, אדם.

שרן השכל: הייתה הקראה, אנחנו יכולים לעבור להצבעה.

שרן השכל: אני מעלה את התקנות להצבעה.

שרן השכל: מי בעד, נגד?

שרן השכל: התקנות אושרו.

שרן השכל: התקנות עברו פה אחד.

שרן השכל: שיהיה בהצלחה וצלילה בטוחה לכולנו בחודשי הקיץ.

שרן השכל: תודה רבה.

שרן השכל: הישיבה נעולה.